Victor Sohm

Victor Sohm (født 19. juni 1869 i Dornbirn, Østerrike, død 15. desember 1960 i Trogen, Sveits), oppvokst i Bregenz, var en av Østerrikes første skiløpere.

Sohm prøvde seg først på ski i 1887. Etter et opphold i USA tok han opp igjen skiinteressen, blant annet for å bestige fjell. Sammen med to venner var han 1. januar 1900 først til topps på fjellet Schesaplana (2965 moh.) på ski. I desember 1901 besteg han også, som den første, fjellet Valluga (2809 moh.) på ski.

Victor Sohm og kompanjongen Madlener utviklet og solgte skibindinger, skismøring og skifeller. Sohm ble i Glarus i 1905 den første sveitsiske mester i skihopping. Med et hopp på 17 meter ble han likevel klart slått av de to nordmennene Leif Berg og Thorleif Bjørnstad, som deltok i en egen gjesteklasse og nådde 27 og 25 meter. Sohm er også kjent som forbilde for og den første skiinstruktøren til Hannes Schneider, senere selv en kjent skipioner, som deltok da Sohm i 1906 holdt det første skikurset i Østerrike i Zürs.

Sohm grunnla sammen med Friedrich Eyth roklubben Ruderverein Wiking i Bregenz. Han var den første president for Østerrikes skiforbund, som ble stiftet i 1905.

Sohmbreen i Antarktis fikk i 1959 navn etter Victor Sohm.

Referanser 

Østerrikske skisportsutøvere
Østerrikske skihoppere
Idrettsledere
Personer fra Dornbirn